Eskom ontken Zim het kragrekening betaalArgieffoto Eskom het ontken dat hy enigsins geld van Zimbabwe af ontvang het om die Afrikaland se enorme skuld by die kragvoorsiener te dek. Dit kom nadat die Zimbabwe Herald vandeesweek berig het Monica Mutsvangwa, Zimbabwe se minister van reklame en uitsaaidienste, het gesê die land het $10 miljoen (sowat R144 miljoen) aan Eskom betaal om sy skuld by die kragvoorsiener te verminder. Eskom het egter Vrydag gesê dit is nie waar nie. “Eskom wil dit stel: teen 15:00 op 28 Junie is daar geen inbetalings getoon vir Zimbabwe se uitstaande skuld nie,” lui ŉ kort verklaring. “Sodra Eskom die geld ontvang, sal ons in verdere gesprekke met Zesa [Zimbabwe se elektrisiteitsvoorsieningsowerheid] tree.” eNCA berig Zimbabwe skuld Eskom meer as $40 miljoen (sowat R563 miljoen) vir elektrisiteit wat hy oor die jare ontvang het. Volgens berigte het Fortune Chasi, Eskom se minister van energie, erken die situasie is kritiek en die land moet hom staal vir moeilike tye. New Zimbabwe berig die kragsituasie in Suid-Afrika se buurland is só beroerd dat sommige huishoudings en ondernemings tot 15 uur per dag sonder elektrisiteit moet klaarkom.